In nomine sancte et individue Trinitatis amen. Ego Gilo de Torneello notum fieri volo presentibus et futuris Theobaldum de Veregniaco et Agnetem ejus uxorem mihi vendidisse quidquid habebant in potestate et parochia Varennarum et in castellania Castellionis super Lupam fluvium, tam in feodo quam in proprietate et in hominibus de corpore, que quidem omnia [erant] ex parte prefate Agnetis; sciendum est etiam Albertum de Peveriis cujus feodum hec contingebant huic venditioni suum prebuisse assensum, et memoratam Agnetem in hujus venditionis concessione milites ex parte sua nominasse, videlicet prefatum Albertum de Peveriis, Herbertum de Ysy, Galerannum de Gaudegniaco, Paganum de Mangecurt, Guidonem fratrem vicecomitis de Fessart. Volo preterea ad omnium notitiam pervenire me cum ecclesia beati Benedicti super Ligerim omnia predicta que a Theobaudo et Agnete ejus uxore emeram commutasse, pro eo quod apud Scrinias habebat et ad prioratum Lorriaci pertinebat, Theobaudo de Veregniaco et Alberto de Peveriis presentibus et annuentibus, eodem etiam Alberto predicte ecclesie hunc feodum suum quittante et super altare, multis astantibus, resignante. Recepi autem ab abbate et eadem ecclesia illam de Scriniis in feodum et hominium commutationem. Sciendum preterea quod quicumque terram illam de Scriniis tenuerit ecclesie beati Aniani Aurelianensis decem solidos parisiensis monete reddet annuatim, sicut reddere solebat prior Lorriaci. Si quis autem super his abbati vel ecclesie calumpniam moverit, ego et heredes mei illa hec omnia guarentibimus. Que omnia ut perpetuo rata maneant et inconcussa sigilli mei auctoritate roboravi et a domino rege Francorum Philippo confirmari feci. Actum publice in capitulo beati Benedicti, anno incarnati Verbi M°C°LXXX°II°. Huic rei interfuerunt Gervasius de Piveriis, Herbertus de Ysy, Anselmus nepos meus, Osbertus prepositus, Dionisius de Belna, Thomas de Marzeio, Archenaldus nepos abbatis, Galterius Marescallus, Guitbertus Jovis, Hugo Trossavacca, Stephanus Marescallus, Herveus Ceperius.